Halfdan Endresen
Store norske leksikon,Religion og filosofi,Religioner og livssyn,Kristendom,Kristen misjonsvirksomhet
Halfdan Endresen var en norsk misjonær, forfatter og menneskerettighetsforkjemper. Han arbeidet som misjonær, først på Madagaskar fra 1923 til 1925, og senere i Kamerun i mer enn 32 år, fra 1932 til 1963, hvor han ledet Det norske misjonsselskaps arbeid. Under andre verdenskrig var han avskåret fra all kontakt med Norge og støtteorganisasjoner i de allierte landene. Det meste av perioden han arbeidet som misjonær var Kamerun og Madagaskar franske kolonier. Begge landene ble selvstendige i 1960. Endresen kom tilbake til Norge for godt i 1963.
Bakgrunn Endresen var opprinnelig utdannet på Postskolen i Bergen fra 1913 til 1914, og arbeidet innen postverket. Han tok Misjonsskolen i Stavanger fra 1915 til 1921 og ble ordinert som prest i 1921. Etter dette studerte han språk ved Sorbonne-universitet i Paris fra 1921 til 1922. Utbygning av skoler, helsestasjoner og bibeloversettelse En del av misjonsarbeidet var utbygning av helsestasjoner, et sykehus, barnehjem og skoler. Han fikk også startet en bibelskole og en presteskole, og startet arbeidet med oversettelse av Bibelen til fulani, som var det dominerende språket i den nordlige delen av Kamerun. Kampen mot slaveri Endresen er kjent for sin kamp mot slaveri, som fremdeles var utbredt da han startet som misjonær. Han kom i 1940- og 1950-årene i konflikt med den lokale sultanen og den franske koloniadministrasjonen om slaveriet. De franske myndighetene ønsket ikke uro, og ignorerte lokalt slaveri som ble praktisert av lokale ledere. Mange av de som oppsøkte misjonsstasjonene, var rømte slaver som ønsket beskyttelse.Endresen samarbeidet med FN i dette arbeidet og utga flere bøker, en film og artikler om slaveri. I 1960 fikk han den kamerunske L’Ordre de la Valeur du Cameroun som anerkjennelse for sitt arbeid mot slaveri og for sitt humanitære arbeid i Kamerun. Endresen var medlem av antislaveri-selskapet i London og fortsatte arbeidet mot slaveri i Sahel-regionen etter at han kom tilbake til Norge. Han startet også en norsk avdeling av antislaveri-selskapet og var sekretær for dette frem til han døde i 1973. Anti slaveri-selskapet er en av verdens eldste menneskerettighetsorganisasjoner. Les mer i Store norske leksikon Halfdan Endresen i Norsk biografisk leksikon Det Norske Misjonsselskap kristen misjonsvirksomhet misjon Eksterne lenker Anti Slavery Society Det Norske Misjonsselskap Litteratur Drønen, Thomas Sundnes (2009). Communication and Conversion in Northern Cameroon: the Dii People and the Norwegian Missionaries 1934 – 1960. Leiden og Boston: Brill. Endresen, Halfdan (1969). I slavenes spor. Stavanger: Nomi Endresen, Halfdan (1965). Solgt som slave: om slaveri og slavehandel i Afrika og Arabia. Stavanger: Nomi Larsen, E. (1973). Kamerun – Norsk misjon gjennom 50 år. Stavanger: Nomi Myklebust, Olav Guttorm med flere (1965). Det norske misjonsselskaps historie i hundre år. Stavanger: Det Norske Misjonsselskap Skagestad, A. (1971). Halfdan Endresen. Postbudet som ble slavenes frigjører. Stavanger: Nomi